WIIK เผยบ.ย่อยเริ่มเดินระบบผลิตน้ำประปาแก่นิคมฯเวลโกรว์แล้ว
WIIK เผยบ.ย่อย "วิค วอเตอร์" เริ่มเดินระบบผลิตน้ำประปาแก่นิคมฯเวลโกรว์แล้วตั้งแต่ 5 มิ.ย.ที่ผ่านมา
17 ก.ค. 2560

บริษัท วิค แอนด์ ฮุคลันด์ จำกัด (มหาชน) หรือ WIIK ระบุว่า ตามที่บริษัท วิค วอเตอร์ จำกัด หรือ WW ซึ่งเป็นบริษัทย่อย ได้เข้าลงนามในสัญญาออกแบบก่อสร้าง และเดินระบบผลิตน้ำประปาให้แก่นิคมอุตสาหกรรมเวลโกรว์ ต.หอมศีล อ.บางปะกง จ.ฉะเชิงเทรานั้น
ปัจจุบันได้ดำเนินการก่อสร้างอาคารและติดตั้งระบบผลิตน้ำประปาด้วยระบบ Ultra Filtration (UF) และระบบ Reverse Osmosis (RO) เสร็จเรียบร้อยแล้ว และได้เริ่มดำเนินการเชิงพาณิชย์และส่งมอบน้ำประปาตามมาตรฐานคุณภาพของการประปาส่วนภูมิภาค (กปภ.) อย่างเป็นทางการเมื่อวันที่ 5 มิ.ย.60 โดยมีกำหนดระยะเวลา 20 ปี นับแต่วันที่เดินระบบตามสัญญา
นอกจากนี้โครงการเดินระบบผลิตน้ำประปาให้แก่นิคมอุตสาหกรรมเวลโกรว์ดังกล่าว ได้รับการอนุมัติให้การส่งเสริมในประเภท 7.1.2 กิจการผลิตน้ำประปา น้ำเพื่ออุตสาหกรรมหรือไอน้ำ และได้รับสิทธิประโยชน์ตามพ.ร.บ.ส่งเสริมการลงทุน พ.ศ.2520 จากสำนักงานคณะกรรมการส่งเสริมการลงทุน (บีโอไอ) เมื่อวันที่ 19 มิ.ย.60